**Athugasemdir Afstöðu, félags fanga og annarra áhugamanna um bætt fangelsismál og betrun, við áform um frumvarp til laga um breytingu á lögum um ávana- og fíkniefni nr. 65/1974 (afglæpavæðing neysluskammta) - Mál nr. 15/2021**

Afstaða, félag fanga og annarra áhugamanna um bætt fangelsismál og betrun, fagnar því að umrædd áform um frumvarp séu komin fram og lýsir yfir afdráttarlausum stuðningi við það að frumvarpið verði lagt fram á Alþingi – og að lokum gert að lögum. Félagið vonar að með frumvarpinu verði stigið spor í rétta átt enda getur það orðið til að auka möguleika fólks með vímuefnavanda til að takast á við og halda honum niðri.

Refsingar fyrir smávægileg vímuefnabrot geta eingöngu orðið til þess að fólk með vímuefnavanda festist í viðjum vímuefna til langframa. Í mörgum tilvikum eru skuldir fólks með vímuefnavanda þær sem greiða þarf ríkinu í sektir fyrir sömu neyslu. Sjaldnast geta þessir einstaklingar greitt sínar skuldir og endar það oftar en ekki með því að þeir þurfa að afplána vararefsingu í fangelsi, sem aldrei er til þess að ná bata heldur skemma frekar fyrir. Það verður því vart séð hvaða varnaðaráhrif eru af refsingum vegna neysluskammta. Því miður auka þær líkur á frekari neyslu. Vímuefnavandinn verður ekki kveðinn niður með refsingum. Refsing eykur eingöngu á þann vanda sem er fyrir og í raun má allt eins segja að refsing við neysluskömmtum ýti undir frekari neyslu vímuefna. Auk þess sem gríðarlegur kostnaður fylgir fyrir lögreglu, ákæruvald, dómstóla og fangelsiskerfið.

Afstaða telur að þegar kemur að samningu frumvarpsins ætti ekki eingöngu að einblína á vörslur vímuefna heldur verði einnig að vera refsilaust að kaupa efnin og móttaka þau. Megintilgangur laganna er að aðstoða fólk með vímuefnavanda en einnig má lesa þann tilgang út úr frumvarpinu að draga beri úr álagi á refsivörslukerfið. Því ætti að það sama að gilda um kaup og móttöku efna eins og vörslur á meðan skilyrðið er eftir sem áður að um neysluskammta sé að ræða. Jafnframt er mikilvægt að frumvarpið gildi einnig um lyfseðilskyld lyf sem seld eru á svörtum markaði. Enn fremur verður að vera skýrt í frumvarpinu með hvaða hætti stjórnvöld hyggjast hjálpa þeim sem glíma við vímuefnavanda.

Afstaða telur jafnframt að tryggja þurfi að ekki sé heimild til þess að fjarlægja eða gera upptæka neysluskammta og þá um leið tryggja að lögregla þurfi hvorki að leita á eða handtaka fólk nema að baki liggi raunverulega rökstuddur grunur um að magn vímuefna sé ætlað til sölu en ekki neyslu. Tryggja þarf að lögregla hafi ekki heimild til að gera upptæka neysluskammta af fólki enda skiptir það öllu máli fyrir fólk með vímuefnavanda.

Þá leggur Afstaða ríka áherslu á að heilbrigðisráðherra fylgi eftir áformum forvera sínum í starfi og komi á fót ráðgefandi vímuefnanefnd. Sú nefnd gæti einmitt orðið lykillinn í að Ísland taki þennan málaflokk föstum tökum, með mannúðarstefnu að leiðarljósi. Nefndinni verði falið að vinna að forvörnum og aðgerðum í skaðaminnkun auk þess að geta gert úttekt á stöðunni hér á landi. Nefndin sem átti að vera „ongoing“ ráðgefandi nefnd fyrir stjórnvöld í vímuefnamálum var aldrei sett á laggirnar af núverandi heilbrigðisráðherra og telur félagið að það hafi verið glappaskot. Nefndin gæti til dæmis alfarið séð um viðræður við notendur vímuefna, félagasamtök sem koma að þessum málum, lögreglu og stjórnvöld og skilað minniblöðum til ráðherra með tillögum um til dæmis hvað neysluskammtar eru stórir. Til stóð að RKÍ; Frú Ragnheiður, Afstaða, SÁÁ, lögreglan og embætti landlæknis myndu skipa fulltrúa í nefndina en Afstaða telur að Snarrótin félagasamtök ættu einnig að eiga þar fulltrúa

Að því sögðu lýsir félagið sig til að aðstoða ráðuneytið eftir fremsta mætti þegar kemur að samningu frumvarpsins enda býr innan Afstöðu mikil reynsla af málaflokknum. Eins mun félagið svara kalli ef ráðuneytið óskar frekari upplýsinga um umsögnina.

F.h. Afstöðu, félags fanga á Íslandi,

Guðmundur Ingi Þóroddsson, formaður
formadur@afstada.is